SABUY แรลลี่ยาว! พุ่งอีก 11% ทำออลไทม์ไฮ รับโบรกฯอัพกำไรปี 64-65 โตเด่น
SABUY แรลลี่ยาว! พุ่งอีก 11% ทำออลไทม์ไฮ รับโบรกฯอัพกำไรปี 64-65 โตเด่น
26 มี.ค. 2564

ผู้สื่อข่าวรายงานว่า ราคาหุ้นบริษัท สบาย เทคโนโลยี จำกัด (มหาชน) หรือ SABUY ณ เวลา 15.51 น. อยู่ที่ระดับ 4.52 บวก 0.46 บาท หรือ 11.33%  ด้วยมูลค่าซื้อขาย 459.67 ล้านบาท  ราคาหุ้นปรับตัวแรงสูงสุดตั้งแต่เข้าตลาดฯเมื่อวันที่ 11 พ.ย.2563

ขณะเดียวกันเมื่อวันที่ 16 มี.ค. 2564 เป็นวันแรกที่ย้ายเข้าซื้อขายในตลาดหลักทรัพย์แห่งประเทศไทย (SET) ในกลุ่มบริการ หมวดธุรกิจพาณิชย์ จากเดิมซื้อขายในตลาดหลักทรัพย์ เอ็ม เอ ไอ (mai) คาดเป็นอีกปัจจัยที่ราคาหุ้นปรับตัวขึ้นแรงต่อเนื่อง
บล.เคทีบีเอสที ระบุในบทวิเคราะห์วันนี้ (26 มี.ค.64) ว่า SABUY (เป้าเชิงกลยุทธ์ 4.50 บาท) บริษัทตั้งเป้าขยายตู้ขายสินค้าอัตโนมัติที่ 1.2 หมื่น ตู้เติบโตจากปี 2563 กว่า 2 เท่าตัว ขณะเดียวกันการจับมือกับทรูมันนี่และธุรกิจ อี-วอลเล็ทต่างๆ เป็นการเปิดประตูสู่การสร้าง Ecosystem ที่จะช่วยเพิ่มยอดขายและเป็นการเปิดรับช่องทางการหารายได้ในอนาคตได้อีกมาก
KTBST ประเมินกำไรสุทธิ ปี 2564-2565 ที่ 144 ล้านบาท และ 199 ล้านบาท เติบโตต่อเนื่อง โต 42% เทียบช่วงเดียวกันของปีก่อน, โต 37% เทียบช่วงเดียวกันของปีก่อน ตามลำดับ